2 Korentyen 8 | Labib lo Enternet | New World Translation
2 Korentyen 8:1-24
Kontribisyon pour bann Kretyen Zide (1-15)
Tit pou ganny anvoye Korent (16-24)
8 Mon bann frer, aprezan nou anvi ki zot konnen ki mannyer Bondye in demontre son labonte ekstraordiner anver bann kongregasyon Masedwann. 2 Zot ti pe soufer akoz en gro leprev e menm si zot ti vreman pov, zot ti demontre grander* zot zenerozite akoz zot gran lazwa. 3 Parski mon kapab asir zot ki bann frer laba ti donn dapre zot mwayen e menm plis ki zot mwayen ti permet. 4 Zot menm zot ti kontinyen sipliy nou pour annan sa privilez pour donn volonterman e pour partisip dan minister led sekour pour bann sen. 5 Zot ti fer plis ki nou ti ekspekte, premyerman zot in servi Senyer avek tou zot leker e zot in ed nou an armoni avek lavolonte Bondye. 6 Sanmenm mon bann frer ki nou’n ankouraz Tit pour fini sa ki i ti’n konmans fer kot zot, setadir anmas sa ki zot ti pe donnen volonterman. 7 Dan tou keksoz, zot pe byen fer, zot lafwa i for, zot koz byen, zot annan konnesans, zot fer bokou zefor e zot vreman kontan lezot. Parey zot pe deza byen fer, kontinyen donn volonterman osi. 8 Mon pe dir sa, pa pour donn zot lord, me pour fer zot konn devouman lezot e pour ki zot teste senserite zot lanmour. 9 Parski zot konn labonte ekstraordiner ki nou Senyer Zezi Kri ti demontre, menm si i ti ris, i ti vin pov pour zot, pour ki zot kapab vin ris atraver son lapovrete. 10 La mon donn zot mon lopinyon lo sa size: Sa i pour zot prop byenfe, ler mon vwar ki enn an pase, zot pa ti zis anvi fer li me zot ti osi konmans fer li. 11 Alor, aprezan, dapre zot mwayen, fini sa ki zot ti’n konmans fer parey zot ti’n pare pour fer ler zot ti konmanse. 12 Parski si zot pare pour donnen, sa i byen devan Bondye akoz i ekspekte ki en dimoun i donn dapre sa ki i annan, pa dapre sa ki i napa. 13 Parski mon pa oule ki i difisil pour zot me fasil pour lezot. 14 I bezwen ki keksoz i balanse, pour ki sa ki zot annan an plis i ava kouver sa ki lezot i manke e ki sa ki lezot i annan an plis i ava kouver sa ki zot zot manke, koumsa i pou balanse. 15 Parey i’n ganny ekrir: “Sa dimoun ki ti annan bokou ti napa tro bokou e sa dimoun ki ti annan ptigin ti napa tro ptigin.” 16 Nou remersye Bondye ki Tit i annan sa menm konsern pour zot parey nou. 17 Parski Tit in vreman ganny ankouraze par sa ki nou’n dir li e lefet ki i ti vreman anvi fer li, i’n deside pour vin kot zot lo li menm. 18 Me nou pe anvoy avek li sa frer ki tou bann kongregasyon pe koz an byen lo li akoz sa ki i pe fer pour anons bon nouvel. 19 Pa zis sa, me i ti osi ganny apwente par bann kongregasyon pour vwayaz avek nou pour anmenn sa kontribisyon pour laglwar Senyer e konman en laprev ki nou pare pour ede. 20 Nou fer sa pour ki personn pa kapab annan nanryen mal pour dir lo nou an rapor avek sa kontribisyon zenere ki nou annan pour partaze. 21 Parski nou ‘fer tou keksoz onnetman, pa zis devan Zeova,* me osi devan dimoun.’ 22 Deplis, nou pe anvoy avek zot enn nou frer ki nou’n souvan teste e trouve ki i byen devoue dan plizyer keksoz. La i ankor pli devoue parski i vreman annan konfyans ki zot pou fer sa ki byen. 23 Alor, si i annan okenn kestyon konsernan Tit, li ki akonpanny mwan e travay ansanm avek mwan pour zot byennet. Si i annan kestyon konsernan nou bann frer, zot bann zapot kongregasyon e zot anmenn laglwar lo Kris. 24 Alor, montre bann kongregasyon ki nou ti annan rezon pour fyer akoz zot e montre sa bann frer ki zot vreman kontan zot.
^ Literalman, “larises.”